I weekenden vandt Josephine Fock kampen om formandsposten i partiet, og i går mandag trak partiets hidtidige politiske ordfører, Rasmus Nordqvist, sig fra posten.

Derfor har partiet i dag skullet vælge ny politisk ordfører, og valget er faldet på Torsten Gejl. Det siger partiledelsen efter dagens møde i Folketingsgruppen.

- Jeg er fantastisk stolt. Jeg har været med i hele sidste valgperiode, og jeg skal kunne udtale mig 360 grader rundt om vores politik ud fra vores værdier og vores manifest, og det glæder jeg mig sindssygt meget til, siger Torsten Gejl.

Læs også : Fock efter sejr: Jeg skal ikke være statsministerkandidat

Det er en enig Folketingsgruppe, der har peget på Torsten Gejl som ny politisk ordfører.

- Vi har simpelthen haft så fedt et møde, og der er enighed omkring det her, siger han.

Han har siddet på tinge, siden Alternativet første gang blev valgt ind i 2015.

© Scanpix CV: Torsten Gejl Torsten Gejl, født 30. januar 1964 i Aarhus, søn af Ib Gejl og Anni Gejl. Har børnene Thor og Trude. Medlemsperiode Folketingsmedlem for Alternativet i Østjyllands Storkreds fra 5. juni 2019. Folketingsmedlem for Alternativet i Nordjyllands Storkreds, 18. juni 2015 – 5. juni 2019. Uddannelse Kaospilot, KaosPiloterne, Aarhus, 1990-1993. Journalistkursus Ajour, Frontløberne, Aarhus, 1988-1989. Beskæftigelse Direktør, OCN Danmark, Aarhus, 2005-2015. Selvstændig, Proventor, Aarhus og Djursland, 1998-2006. Leder, Frontløberne, Aarhus, 1994-1998. Kilde: ft.dk

Også partiets nye leder Josephine Fock siger, at hun er glad for, at Torsten Gejl blev ny politisk ordfører.

- Jeg har samarbejdet med Torsten i hele sidste valgperiode, og jeg ved, at Torsten har hjertet på det rette sted. Så det er jeg simpelthen så glad for, siger hun.

Ved dagens gruppemøde har Alternativet også valgt Susanne Zimmer som ny gruppeforperson.

Problemerne lurer

Tidligere politisk ordfører Rasmus Nordqvist var også kandidat til formandsposten, og til DR Nyheder siger han, at beslutningen om at stoppe som politisk ordfører beror på, at han og Josephine Fock har forskellige opfattelser af, hvad partiets projekt skal være.

Han oplyser også, at han bliver i partiets folketingsgruppe, og at han fortsætter med flere af sine andre ordførerskaber. Han regner samtidig med at genopstille ved næste folketingsvalg.

Læs også : Rasmus Nordqvist trækker sig som politisk ordfører for Alternativet

Den nye politiske ordfører, Torsten Gejl, pegede på netop Rasmus Nordqvist som politisk leder under weekendens formandsvalg.